
Til alle bibliotekarene


Kapittel en

Det rykket i munnviken til Kitt Hartley. Hun lukket øynene og håpet at når hun åpnet dem, ville Grace, assistenten hennes, stå der med koppen med Lady Grey som hun hadde gått for å hente for et kvarter siden. I stedet var fortsatt mannen i den skogsgrønne anorakken der da hun åpnet øynene. Han luktet fortsatt som overkokt kål, og de mørke, buskete øyenbrynene var hevet mens han ventet på svar.

«Tess av slekten dʼUrberville?» Kitt gjentok boktittelen som hadde fått det til å rykke i leppene hennes.

«Jepp, jeg finner den ikke. Foreleseren vår sa at det var en klassiker. Dere har vel et eksemplar? Dette skal liksom være et bibliotek,» sa Kålen.

Bibliotekaren dro fingrene gjennom det lange, røde håret. Bevegelsen ville se vanlig nok ut for studenten, samtidig som hun fikk ut frustrasjonen ved å dra i kobberlokkene. «Ja, vi har flere eksemplarer, i skjønnlitteraturavdelingen. Dette er avdelingen for kvinneforskning, skjønner du.» Blikket til Kitt flakket til det store, røde skiltet øverst i trappen hvor det sto utpreget tydelig «Kvinneforskning».

Mange ganger hadde hun vært overbærende mot folk som ikke innstilte tankene på lesemodus på vei inn i et bibliotek. Biblioteket til Vale of York University, med de tårnende eikehyllene, blyglassvinduene og høye tak med malerier, kunne være overveldende for nykommere. Men akkurat denne mandagsmorgenen var Kitt fortsatt bakfull etter helgen og hadde begrenset tålmodighet. Spesielt før hun fikk teen sin.

«Å.» De mandelformede øynene til mannen ble runde som valnøtter. Han la hodet bakover, som om han endelig registrerte ordentlig hvor han var. «Vel …» sa Kålen, «jeg har bare studert her en uke. Jeg holder fortsatt på å orientere meg.»

«Selvfølgelig,» sa Kitt og tvang frem et smil, sånn at han skulle være mindre flau over at han ikke klarte å sjekke hvilken etasje han var i før han spurte. «Det er ikke lett å finne frem i starten, men du blir vant til det.» Hun smilte opp mot maleriet i taket over pulten sin; det forestilte Prometeus som ga ilden i gave til menneskene. «Gi dette stedet en sjanse, og før du vet ordet av det, blir det som ditt andre hjem.»

«Mmm,» sa Kålen med verdens flateste tonefall. «Men jeg skjønner uansett ikke hvorfor vi trenger en avdeling for kvinneforskning …»

«Unnskyld?» sa Kitt i håp om at hun hadde hørt feil, men hun kjente en hete flamme opp i brystet og visste at hun hadde hørt riktig.

«Vel, det er ingen avdeling for manneforskning her, eller hva?» svarte han.

Det rykket i munnen til Kitt igjen. Hvis han bare hadde vært nedlatende om jobben hennes, kunne hun ha taklet det. Den typen respektløshet hadde hun tatt imot i mange år. Men sånne kommentarer som det bunnet i en farlig overlegenhetssans. Hvorfor trodde denne mannen at han hadde rett til å overdøve stemmer som ikke var hans?

Det brygget opp til storm i hodet hennes, og innvendig bladde hun gjennom de ti–tolv mindfulnessbøkene hun hadde lest. Især husket hun et kapittel som foreslo at det hjalp å identifisere den fysiske følelsen som sinne forårsaket i kroppen din. Hvis du kunne dempe den, skulle roen – ved en slags åndelig osmose – fortsette opp til hjernen.

Ifølge lærebøkene opplevde de fleste sinne som en vedvarende stramming i skuldrene. I Kitts tilfelle var det som en brann i brystet. Det virket ikke som det var noen vits i å intellektualisere den følelsen. Hvis det var muskulært, kunne man begynne med pilates. Men det fantes ingen enkel måte å slukke et brennende bål i brystet på. Vitenskapen sa at dype åndedrett ville gi mer oksygen til flammene.

«Faktisk,» sa Kitt, «har vi en hel etasje nesten fullstendig viet manneforskning. Den heter historieavdelingen.»

Ansiktet til mannen trakk seg sammen som om han fordøyde kommentaren til Kitt. «Så frekt.»

Kitt satte en hånd på hoften. «Og det er frekt å antyde at historiene som ikke ligner din egen, ikke er verdt papiret de er skrevet på.»

Mannen åpnet munnen for å si noe annet, men ble avbrutt av den brede Yorkshire-dialekten til Grace – vokalene hennes var nesten like harde som konsonantene.

«Lady Grey-te til ladyen,» sa Grace mens den beroligende sitrusduften smøg seg opp til nesen til Kitt.

«Takk.» Kitt tok imot koppen og satte seg til rette i den skogsgrønne kontorstolen igjen, hvor hun hadde lagt en myk, lilla pute med en brodert påfugl, så det skulle bli mer fristende å sitte der. Kålen glodde på henne. Hun unngikk blikket hans og konsentrerte seg om å glatte ut det lange, marineblå skjørtet sitt. Sammen med en hvit skjorte, en marineblå blazer og et brunt belte hadde det blitt den uoffisielle arbeidsuniformen hennes opp gjennom årene. Garderoben hennes besto av diverse variasjoner over dette antrekket, og ikke stort annet.

Kålen gryntet og skulte på de to kvinnene, før han gikk mumlende derfra.

«Hva er problemet hans?» spurte Grace og ristet på hodet så de skulderlange, brunsvarte krøllene bølget seg.

«Jeg tror han er litt fornærmet over at morgenrunden hans med hverdagssexisme ikke gikk som han ville,» sa Kitt og blåste på teen, før hun tok den første slurken. Den lindrende væsken gled nedover halsen og slukket flammene som dagens første kunde hadde tent. Men mens ilden ble til glør, våknet de velkjente øyeblikkene av tvil blant asken. Kanskje hun skulle ha funnet en annen måte å snakke til den mannen på …

«Kjære vene,» sa Grace. «Jeg vil ikke tro du er i humør til det i dag. Men jeg er litt overrasket over at du fortsatt er fyllesyk etter fredagen. Du tåler vanligvis sprit ganske bra.»

«Fredag og lørdag, takk. To kvelder på rad,» protesterte Kitt. «Jeg klandrer Evie … eller Meg Ryan, jeg er ikke sikker.»

«Meg Ryan?» spurte Grace. «Jeg kan liksom ikke se henne for meg på Nagʼs Head med deg og Evie på lørdagskvelden med en øl i hånden.»

«Jeg og Evie er godt selskap. Meg Ryan ville vært heldig som var sammen med oss,» sa Kitt og smilte ved tanken på bestevennen sin, selv om hun var delvis skyldig i fyllesyken.  Men Evie var visst ikke i bedre form enn henne. Hver mandag morgen pleide Evie å sende Kitt en tekstmelding og si at hun skulle ønske hun ikke måtte på jobben igjen. Hver mandag, bare ikke i dag. Evie var temmelig avhengig av å tekste, så hun måtte ha det skikkelig dårlig hvis hun ikke orket å se på mobilskjermen – sherry var virkelig djevelens drikk.

Kitt gløttet opp og så at Grace gjorde sin mest fårete bevegelse: skjøv en hårlokk bak det venstre øret, før hun la hånden over munnen for å skjule et glis.

«Hva?» spurte Kitt.

«Ingenting, det var bare morsomt, det du sa,» svarte Grace og viftet det vekk. De turkise ermene på den lange, blomstermønstrete kardiganen, som hun hadde slengt på seg over et par olabukser og en hvit skjorte, sto i slående kontrast til huden hennes. Den hadde fått en dypere fargetone etter at hun hadde tatt en tur til India i september for å besøke mormoren og morfaren.

Kitt ristet på hodet. Grace hadde studert psykologi ved universitetet i et år nå og tilpasset skiftene på biblioteket rundt forelesningene for å tjene litt ekstra, siden hun pendlet fra Leeds hver dag. Men selv om hun hadde studert menneskelige oppførselsmønstre i flere måneder, hadde hun ikke innsett hvor avslørende hennes egne særegenheter var. Hun hadde et pent, litt spisst ansikt, med skarpe kinnbein som forsterket selv det mest diskré ansiktsuttrykk.

«Det er ikke derfor du smiler. Det er koppen igjen, eller hva? Skal du komme over det noen gang?»

«Aldri!» sa Grace og så på at Kitt drakk av koppen hun hadde gitt henne i bursdagsgave i april. Den var neongul, og det sto «Kyss bibliotekaren» på den med store, svarte bokstaver. «Det var den beste dagen noensinne.»

«Grace …» forsøkte Kitt seg, men det var for sent. Assistenten hadde allerede snappet til seg den mørkerøde filthatten som lå på pulten til Kitt. Den hadde et svart bånd langs bremmen, og fra høsten frem til våren så man aldri Kitt uten den. I tillegg var den en nyttig rekvisitt i Graces spontane og ofte uvelkomne sketsjer.

Grace satte hatten på hodet og holdt hendene frem med femten centimeters mellomrom. «En presang? Til meg? Å, kjære deg, Grace, vi har ikke kjent hverandre lenge nok til den slags.»

Kitt smilte skjevt. «Jeg er ikke så sossete i det hele tatt.»

Grace overhørte protestene til sjefen sin og mimet at hun åpnet en eske. «Å, så vidunderlig, en beholder for drikkevarene mine … men tror du formuleringen er helt passende for arbeidsplassen?»

«Gi den tilbake, du,» sa Kitt og røsket hatten av hodet til Grace. «Du får meg til å høres ut som Hyacinth Bucket på steroider.»

Andre steder i verden ville man tolket den respektløsheten som et tegn på at hun ikke likte Kitt. Men Kitt visste at Grace var født og oppvokst i Middlesbrough, og at i Yorkshire gikk affeksjon og erting hånd i hånd. Etter den målestokken var det et tegn på livslang beundring at Grace ga en sånn gave til en kvinne som ikke hadde vært på en eneste date så lenge de hadde kjent hverandre. Derfor hadde hun brukt gaven hver dag, uten unntak.

Dessuten visste Kitt at det var en luksus å ha en assistent, så hun var heldig, uansett hvor frekk Grace kunne være. Det var trist å tenke på det, men hun visste fra opplæringsdagene, og fra venner hun hadde ved andre institusjoner, at offentlige biblioteker over hele landet bare overlevde takket være snille frivillige.

«Når du har ledd deg ferdig på min bekostning, kan du kanskje begynne på returbunken?»

Smilet fortsatte å lure om munnen til Grace mens hun satte to fingre mot tinningen i en eplekjekk honnør og tok fatt på den første trallen med returnerte bøker.

Kitt svelget litt mer te og løftet sin egen hånd opp til hodet og gned tinningen. Jo eldre hun ble, jo verre var prisen man betalte for å more seg, særlig når det involverte alkohol. Hardy hadde rett, tenkte Kitt mens hun husket tittelen på femte del i Tess av slekten dʼUrberville: «Kvinnen må betale.» Ja, sannelig.

Hun så ut av nærmeste vindu og fiklet med anhenget hun alltid hadde på seg, som var inngravert med et sitat fra Jane Eyre. Hun sukket av høstscenen der ute. Hun hadde lest mye, men ingen fraser eller avsnitt hadde romantisert døden på den måten en høstdag i York kunne. Utsikten var som en strofe Keats kunne ha kommet på, men aldri somlet seg til å skrive ned. Nypebuskene og rognebærene lyste som ild i hekkene. Stien langs elven var en rekke av nedfallskastanjer, furukongler og eføyblader, og vannsypressene glødet som glør mot himmelen. Som om ikke all denne døende skjønnheten var nok, lå campus i nærheten av sentrum, så klokkene fra York Minster bar tydelig og klart over elven Ouse. En oppmuntrende lyd som ofte hørtes i biblioteket, som var en bygning i tudorstil, der det sto på sørbredden av elven, i utkanten av Rowntree Park.

Plutselig kjente Kitt to skarpe prikk på høyre skulder. Dette var en veletablert kode mellom henne og Grace. På tide å se ut som man var travelt opptatt, betydde den.

Kitt kikket opp og så at sjefen, Michelle, strente mot pulten hennes. Med frykten til en kanin løftet Grace tre bøker mer enn hun lett kunne bære, og hastet i retning av bokhyllene.

Kitt rettet seg opp og åpnet det mest kompliserte regnearket hun kunne finne i farten, på dataskjermen. Michelles dømmende blikk hadde styrken til en gorgon, og det kunne forvandle selv det modigste hjerte til stein. Akkurat nå var det blikket festet på Kitt.

«Katherine?»

«Michelle,» sa Kitt og prøvde å ikke krympe seg av å høre det formelle fornavnet sitt. «Alt i orden?»

«Ikke egentlig.»

Kitt spilte overrasket; alt var aldri i orden i Michelles verden. Munnvikene hennes pekte nedover uten at hun trengte å prøve, og selv den musebrune pasjefrisyren så misbilligende slapp ut.

Ingen spenst. Ikke noe volum. Intet tegn til liv.

«Vi har fått en klage,» sa Michelle og trykket et lilla skrivebrett inntil brystet.

«Huff da,» sa Kitt, «på hva da?»

«Deg.»

«Meg?»

Så Kålen hadde allerede klaget? Det var kjapt.

«En kvinne du ekspederte på fredag? Du ʻkneblet ytringsfriheten hennesʼ, for å sitere henne.»

«Å, det,» sa Kitt.

Kitt hørte at den ene vinterstøvletten til Michelle dunket lett mot gulvet, som var flislagt med blå mosaikk. Et keramisk hav som skylte over alle de seks etasjene i bygningen.

«Hun kom med en rasistisk kommentar til en annen i lesesirkelen.»

«Hun nevnte ikke noe til meg om at hun hadde sagt noe upassende,» sa Michelle.

Og det falt deg ikke inn å la tvilen komme meg til gode, tenkte Kitt, etter ti år som ansatt. «Det ville jo ikke være i hennes interesse.»

Michelle la armene i kors. «Du må ikke tolerere diskriminerende bemerkninger, men du må takle slike situasjoner på en høflig måte.»

Kitt kjente en sterk trang til å si noe utaktisk om at hun skulle gjøre sitt beste for å være hyggelig mot rasister heretter, men i stedet sukket hun så tungt at Michelle måtte skjønne at hun hadde et par ting til hun gjerne ville sagt. «Jeg skal være så høflig jeg klarer,» sa Kitt; dette var så mye hun kunne love.

«Takk,» sa Michelle, uten at det var noen takknemlighet å spore i ansiktet hennes. «Forresten er jeg ikke her i ettermiddag, sånn at du vet det. Har en time på sykehuset.»

Michelle hadde lidd av magesår så lenge Kitt hadde jobbet sammen med henne.

«Håper det går bra.»

«Hei på deg,» lød en velkjent, hes stemme.

Kitt snudde seg og så Ruby Barnett, som kom stavrende mot hjelpeskranken for studenter. Ruby var en kvinne sent i åttiårene som ofte kom til biblioteket, selv om hun ikke var tilknyttet universitetet på noen måte. Hun led av gikt, så hun måtte bruke stokk. Hun peste etter å ha gått opp to trapper. De hadde heis, men hun hadde alltid nektet å bruke den, av grunner hun ikke ville si. Men i dag virket hun mer andpusten enn vanlig. Det kunne bare bety én ting: Hun hadde fått et syn igjen.

«Vi må virkelig finne ut hvordan vi kan bedre sikkerheten her,» snøftet Michelle i retning av Ruby.

Ruby fnyste av kommentaren til Michelle, men fortsatte å se på Kitt.

Michelle hadde aldri vært noen stor fan av Ruby, men for et halvt år siden hadde den gamle fortalt Michelle at hun hatt fått et syn om henne. I Rubys fantasier, godt hjulpet av den tvilsomme løvetannvinen hun laget i badekaret, kom Michelle til å få et tilbud om å reise til Sør-Amerika og gjøre en viktig oppdagelse. Da ukene gikk og hun ikke hadde reist noen andre steder enn på en helgetur til Cleethorpes, hadde Michelle gått fra å være mildt nedlatende mot Ruby til å være åpenlyst irritert.

«Jeg har sett det denne gangen, Kitt. Noe veldig viktig,» sa Ruby mellom tunge åndedrett.

«Selvfølgelig har du det,» sa Michelle med nok et gorgonblikk.

«Vil du ikke sette deg?» foreslo Kitt og pekte på stolen foran skrivebordet. Det ble aldri noe av Rubys spådommer, i alle fall ikke ut over statistisk sannsynlige sammentreff, og de var harmløse, men det bekymret Kitt hvor opprømt hun ble over dem. Michelle likte nok ikke at Ruby satte seg til rette, men det var hyggeligst å tilby henne en stol, i det minste, mens hun fikk samlet seg.

«Ikke et sekund til overs, ikke et sekund til overs,» sa Ruby, men satte seg likevel. «Det handler om fremtiden din. Din nær forestående fremtid.»

Kitt så på den gamle damen. Det korte håret hennes var farget i en distraherende oransjefarge og krasjet med den store, rødrosa regnfrakken hun hadde på seg. Det var umulig å si hva som var under regnfrakken. En gang, midt i juni, hadde Ruby kommet inn på biblioteket kledd som en av julenissens hjelpere, og hun hadde ikke følt behov for å forklare klesvalget sitt for noen. Det hele var underholdende, men Kitt visst ikke helt om hun ønsket å høre Rubys versjon av hennes nære fremtid.

«Kjære Ruby, hvis det er min nær forestående fremtid, finner jeg snart ut av det,» sa Kitt i håp om å roe ned den gamle damen.

«Nei, nei,» sa Ruby, og de grønne øynene hennes sto ut. «Jeg så dem.»

«Hvem?» spurte Kitt.

«Politifolk. To. En mann og en dame. De leter etter deg.»

Kitt rykket flere centimeter bakover. «Politifolk? Jeg tror ikke at …»

«Eh, Kitt …» sa Grace, som nettopp hadde kommet tilbake for å hente flere bøker fra returstabelen.

«Hva?» sa Kitt, litt skarpere enn hun hadde ment.

«Se,» svarte Grace.

Kitt fulgte det storøyde blikket til Grace og fikk øye på to uniformerte fremmede, en mann og en kvinne, som kom gående mot dem med en brysk og myndig utstråling.


Kapittel to

«Unnskyld meg, mine damer,» sa den mannlige betjenten da han og den kvinnelige kollegaen hans var fremme ved skranken. Dialekten hans var lokal, men enkelte av ordene hadde et snev av noe ukjent som Kitt ikke klarte å plassere. Han stanset opp, og mens blikket hans gled fra den ene til den andre, la Kitt merke til at øynene hans hadde samme blåfarge som havet på en stormfull dag, mye mørkere enn hennes egne, som lignet mest på blå topas. Han så på Michelle, Grace og Ruby etter tur, før blikket hans landet på Kitt og ble der. Så skiftet han stilling og rettet seg opp, fant frem et ID-kort fra innerlommen og holdt det frem så alle kunne se det. «Jeg er kriminalinspektør Malcolm Halloran, og dette er overkonstabel Charlotte Banks.» Inspektøren gjorde en bevegelse mot kollegaen, som bøyde hodet i et stivt lite nikk. «Vi ser etter Katherine Hartley.»

Bibliotekaren reiste seg og stirret på Grace. Hun kjente at Michelle glodde på henne, men våget ikke å se i hennes retning.

«Det er meg,» sa Kitt. «Er alt i orden?» Det var et tåpelig spørsmål, det visste hun. Politiet lette ikke etter en når alt var i orden, og i et kort øyeblikk arbeidet hjernen raskere enn munnen. «Vent – går det bra med familien min? Det er ikke noe med mamma eller pappa, vel? Eller … ikke Rebecca?»

Rebecca var tvillingsøsteren til Kitt, og hun jobbet som lege i Northumberland. De to hadde alltid hatt et nært forhold, men aldri den «tvilling-greia» hvor man liksom følte det i kroppen hvis den andre var i fare eller syk eller døende.

«Vi er ikke her på grunn av familien din,» sa Halloran. Stemmen hans var mørk, men myk, og han løftet to hender bestemt i luften som et tegn på at Kitt måtte roe seg ned.

Kitt la håndflaten mot brystkassen og lukket øynene et øyeblikk.

«Beklager,» sa Kitt. «Jeg har ikke for vane å få besøk av politiet.»

Halloran smilte ikke helt, men han presset leppene sammen til svar. Igjen så han fra det ene til det andre måpende ansiktet, fra Grace til Michelle til Ruby. «Kan vi snakke mer privat? Det er en … ømtålig situasjon.»

Det lød illevarslende.

Som den ivrige leseren Kitt var, var hun god til å lese verden rundt seg. Himmelen, elvene, de forfalne overflatene til de aldrende steinbygningene i York. Og selvfølgelig leste hun mennesker. Men hverken Halloran eller Banks viste noen utvendige tegn på hvorfor de skulle ønske å snakke med en universitetsbibliotekar.

Selv i støvler med hæler nådde ikke Banks Halloran opp til skuldrene. Men fremtoningen hennes veide opp for det. Hun hadde en stram positur og streng hake, og det mørke håret var samlet i en profesjonell knute. Banks hadde sikkert måttet bevise litt for mange ganger at hun var like tøff som de mannlige kollegene sine, og det var ikke vanskelig å lese.

Ansiktet til Halloran var ikke så enkelt å tyde, kanskje fordi det var delvis skjult under et mørkt, kortklipt skjegg. I likhet med håret var skjegget ispedd grått. De blå øynene hans stirret på Kitt, og det strammet seg i magen hennes. Av en eller annen grunn hun ikke klarte å sette fingeren på, var det vanskelig å holde blikket hans. Så hun senket sitt og gransket den perfekte knuten på det mørkegrå slipset, den glatte, hvite skjorten og den stramme silhuetten til den grå dressen.

Kriminalinspektør – det var sånn han hadde presentert seg. En overordnet betjent.

Det betydde at det han ville snakke med Kitt om, sikkert var mer alvorlig enn han ønsket å vise foran forsamlingen av bibliotekets besøkende.

«Unnskyld meg, betjenter,» sa Michelle og avbrøt Kitts analyse av de to uvelkomne gjestene. «Men jeg er leder for andre til fjerde etasje her i biblioteket. Kan dere fortelle meg hva dette handler om?»

«Jeg er redd jeg kun kan snakke med Ms. Hartley om det,» sa Halloran.

Ansiktet til Michelle rynket seg rundt øynene, og hun snudde seg mot Kitt. «Vi får sannelig håpe at du ikke er i problemer,» sa hun. «En klage her og der på at du er sarkastisk, er én ting, men hvis du har havnet i klammeri med politiet, er det grunn til avskjedigelse, vet du. Det vil ikke spille noen rolle …»

Fra der Kitt sto, forsvant Michelle, og stemmen hennes døde hen. Inspektør Halloran hadde stilt seg mellom Kitt og den aggressive kvinnen. Nå kunne hun bare se ryggen på den brede skikkelsen hans. Men hun kunne godt forestille seg det forvirrede uttrykket til Michelle da hun hørte inspektøren si: «Det holder. Vi er her for å snakke med Ms. Hartley, det er alt. Nå vil vi gjerne få gjort jobben vår, hvis det er i orden.»

«Ja, selvfølgelig,» svarte Michelle med en tynnere stemme enn Kitt hadde hørt fra henne noen gang. Uansett hvor oppblåst Michelle var, visste hun aldri hva hun skulle gjøre når folk sa henne imot. Det skulle Kitt akkurat til å gjøre selv, før inspektøren brøt inn.

Halloran snudde seg mot Kitt igjen. «Finnes det et privat rom noe sted, Ms. Hartley?»

«Eh, ja, et privat rom,» sa Kitt og møtte blikket til Halloran igjen et øyeblikk. «Grace, går det bra å passe skranken for meg?»

«Det går helt fint,» sa Grace med et litt for avslappet tonefall med tanke på situasjonen. Kitt visste godt hvor nysgjerrig assistenten hennes var av natur. Når Michelle var ute av syne, kom hun til å bruke en del av tiden ved skranken på å tenke ut hvordan hun kunne komme så nær kontoret i tredje etasje at hun kunne høre hva sjefen og politiet snakket om.

«Jeg sa jo det,» sa Ruby med et lurt smil om munnen. «Ruby hadde rett denne gangen. Jeg så at det kom.»

«Ja,» sa Kitt, mens Banks, som fortsatt ikke hadde åpnet munnen, hevet et øyenbryn i den gamle damens retning. «Du forutså et besøk fra politiet tretti sekunder i forveien. En imponerende demonstrasjon av dine profetiske evner. Det er vel ingen mulighet for at du kunne ha hørt dem spørre etter meg i resepsjonen på vei inn?»

Ruby så ned og begynte å fikle med snorene på regnfrakken. «Nei …»

Kitt sendte Ruby et motvillig smil. Samtidig merket hun at Halloran stirret på henne. Han var sannelig ganske intens, men det var vel et av kriteriene for å bli kriminalinspektør, resonnerte hun. «Følg meg,» sa hun til politibetjentene.

«Er det en av voksenstudentene deres?» spurte Halloran. Han satte opp farten for å holde tritt med bibliotekaren, som bare visste hvordan man sto stille eller strente målrettet av sted. Det fantes ingen mellomting.

Kitt gløttet bort på inspektøren fra øyekroken. Jaså, han hadde virkelig ikke tenkt å gi noe hint om hvorfor han var her, før de var innestengt på et privat som sammen? Det var litt av en motivasjon til å gå fortere.

«Ruby? Nei,» sa Kitt, og på tross av hvor alvorlig det kunne være å få besøk av politiet, humret hun plutselig. Det var et godt tegn på at fyllesyken var i ferd med å gi seg.  Strålende nyheter, siden man trengte å holde hodet kaldt når man skulle snakke med politiet om en «ømtålig» situasjon. «Campus her er åpen for alle. Ruby er vår uoffisielle seerske.»

«Ruby? Ikke Ruby Barnett?» spurte Halloran.

«Eh, jo. Jeg tror det er etternavnet hennes,» sa Kitt.

«Ms. Barnett har ringt stasjonen et par ganger med spådommer i forbindelse med savnede personer,» forklarte Halloran.

«Jeg håper hun ikke har skapt noen problemer,» sa Kitt og hvilte hånden mot tinnhåndtaket på kontordøren. «Hun kan bli litt overivrig når hun tror hun har fått snusen av noe. Hvis jeg hadde visst at hun kanskje kastet bort tiden til politiet, ville jeg ha vært mer bestemt …»

«Man får alltid en rekke oppringninger i saker om savnede personer. Folk har en ʻfølelseʼ om det ene og det andre. Noen av dem viser seg faktisk å være gode ledetråder,» sa Halloran, før han senket blikket. Det så plutselig ut til å være tynget av en tanke som var for tung til å si høyt.

«Hva med tipsene fra Ruby?» spurte Kitt.

Halloran så opp igjen og gransket ansiktet til Kitt. «Beklager, jeg kan ikke gå inn på enkeltsaker, Ms. Hartley.»

«Din ertekrok,» sa Kitt og hevet et øyenbryn mot Banks for å involvere henne i situasjonen, men ansiktet til betjenten var uttrykksløst. Det var noe plagsomt ved at Banks hele veien hadde vært så tilbakeholden. I tillegg til Hallorans høye stilling var det enda et tegn på at de var her i et alvorlig ærend.

Kitt kremtet, åpnet døren til kontoret og gjorde en bevegelse mot Banks, som strente inn uten et ord.

Igjen så Kitt på Halloran, som sto overfor henne i døråpningen. «Jeg kunne ha tatt meg av sjefen selv i sted, du hadde ikke trengt å bryte inn,» sa hun, uten å vite hvorfor hun gjorde et nummer av det.

«Det tviler jeg ikke på, men vi har ikke tiden på vår side, og jeg tenkte at autoriteten i politiskiltet kunne løse saken raskere.»

De stirret på hverandre.

«Hm.» Banks brøt stillheten ved å kremte, og Kitt vinket Halloran inn i det som uten tvil var det mest rotete kontoret på York University Library.

Kanskje i hele byen.

Staben i denne etasjen kunne ikke noe for det. Rommet hadde en merkelig form sammenlignet med dem i de andre etasjene, som om byggherrene hadde gjort en feil i oppmålingen og prøvd å skjule det ved å bygge et kontor som besto av den mest uvanlige kombinasjonen av kroker og alkover som Kitt noen gang hadde sett. I det minste luktet det hjemmekoselig der, siden det alltid sto velduftende fruktte og trakk.

«Bare sitt,» sa Kitt og pekte på to slitte lenestoler med blomstertrekk. «Noe å drikke?»

«Nei takk, Ms. Hartley,» sa inspektøren. «Som nevnt har vi dårlig tid, og jeg tror det er du som burde sette deg. Dette kan bli vanskelig å høre.»

Kitt sank langsomt ned i den nærmeste lenestolen. Stillheten la seg over rommet, så tung at Kitt fikk pusteproblemer, og det slo henne med full styrke hvor rar denne mandagsmorgenen hadde blitt. Nå var det ikke mer småprat om eldre damer som ville være synske. Halloran lukket døren etter seg. Kitt var alene, fanget i et rom med to politifolk, uten å ane hva de skulle si.

